CELEX: 32021R0576
Language: lv
Date: 2020-11-30 00:00:00
Title: Komisijas Deleģētā regula (ES) 2021/576 (2020. gada 30. novembris), ar ko groza Regulas (ES) Nr. 978/2012 III pielikumu, lai VPS+ tarifa preferenču saņēmējvalstu sarakstā iekļautu Uzbekistānas Republiku

9.4.2021   
               
               
                  LV
               
               
                  Eiropas Savienības Oficiālais Vēstnesis
               
               
                  L 123/1
               
            
         KOMISIJAS DELEĢĒTĀ REGULA (ES) 2021/576
         (2020. gada 30. novembris),
         ar ko groza Regulas (ES) Nr. 978/2012 III pielikumu, lai VPS+ tarifa preferenču saņēmējvalstu sarakstā iekļautu Uzbekistānas Republiku
         EIROPAS KOMISIJA,
         ņemot vērā Līgumu par Eiropas Savienības darbību,
         ņemot vērā Eiropas Parlamenta un Padomes Regulu (ES) Nr. 978/2012 (2012. gada 25. oktobris) par vispārējo tarifa preferenču sistēmas piemērošanu un ar ko atceļ Padomes Regulu (EK) Nr. 732/2008 (1), un jo īpaši tās 10. panta 4. punktu,
         tā kā:
         
                     (1)
                  
                  
                     Regulas (ES) Nr. 978/2012 9. panta 1. punktā ir paredzēti konkrēti atbilstības kritēriji, pamatojoties uz kuriem, pieprasījuma iesniedzējai valstij piešķir tarifa preferences saskaņā ar īpašo veicināšanas režīmu ilgtspējīgai attīstībai un labai pārvaldībai (VPS+). Šajā nolūkā valstij vajadzētu būt uzskatītai par neaizsargātu. Tai vajadzētu būt ratificējušai visas konvencijas, kas uzskaitītas Regulas (ES) Nr. 978/2012 VIII pielikumā, un jaunākajos pieejamajos pārraudzības struktūru secinājumos nedrīkstētu būt identificēti nopietni pārkāpumi minēto konvenciju efektīvā īstenošanā. Attiecībā uz jebkuru no attiecīgajām konvencijām tai nevajadzētu būt izteikušai atrunu, kas ir aizliegta ar kādu no minētajām konvencijām vai kas vienīgi Regulas (ES) Nr. 978/2012 9. panta nozīmē tiek uzskatīta par nesavienojamu ar minētās konvencijas mērķi un nolūku. Tai bez atrunām būtu jāuzņemas ziņošanas prasības, ko nosaka katra konvencija, un būtu jāuzņemas Regulas (ES) Nr. 978/2012 9. panta 1. punkta d), e) un f) apakšpunktā minētie saistošie pienākumi.
                  
               
                     (2)
                  
                  
                     VPS saņēmējvalstij, kas vēlas izmantot VPS+ sniegtās priekšrocības, ir jāiesniedz pieprasījums kopā ar visaptverošu informāciju par attiecīgo konvenciju ratifikāciju, tās atrunām un konvencijas līgumslēdzēju pušu iebildumiem pret attiecīgajām atrunām, kā arī par tās saistošajiem pienākumiem.
                  
               
                     (3)
                  
                  
                     Komisija 2020. gada 9. jūnijā saņēma Uzbekistānas Republikas pieprasījumu par VPS+.
                  
               
                     (4)
                  
                  
                     Komisija ir pārbaudījusi šo pieprasījumu un konstatējusi, ka Uzbekistānas Republika atbilst Regulas (ES) Nr. 978/2012 9. panta 1. punktā noteiktajiem atbilstības kritērijiem. Tādēļ būtu Uzbekistānas Republikai jāpiešķir VPS+ un būtu attiecīgi jāgroza Regulas (ES) Nr. 978/2012 III pielikums.
                  
               
                     (5)
                  
                  
                     Komisija saskaņā ar Regulas (ES) Nr. 978/2012 13. pantu pastāvīgi pārskatīs attiecīgo konvenciju ratifikācijas statusu un efektīvu īstenošanu Uzbekistānas Republikā, kā arī Uzbekistānas Republikas sadarbību ar attiecīgām pārraudzības struktūrām,
                  
               IR PIEŅĒMUSI ŠO REGULU.
         
            1. pants
            Regulas (ES) Nr. 978/2012 III pielikuma A un B slejā pievieno attiecīgi atbilstīgo burtu kodu un šādu valsti:
            
               
                           “UZ
                        
                        
                           Uzbekistānas Republika”
                        
                     
         
         
            2. pants
            Šī regula stājas spēkā nākamajā dienā pēc tās publicēšanas Eiropas Savienības Oficiālajā Vēstnesī.
         
         
            Šī regula uzliek saistības kopumā un ir tieši piemērojama visās dalībvalstīs.
            Briselē, 2020. gada 30. novembrī
            
               
                  Komisijas vārdā –
               
               
                  priekšsēdētāja
               
               Ursula VON DER LEYEN
            
         
         
            (1)  OV L 303, 31.10.2012., 1. lpp.